《次韵子我得俸一首》
宋代·刘一止

祠官资薄俸，肥遁要清贫。载酒久无客，乞醯惟有邻。

广文宁厌肉，方朔漫长身。莫遣陈苌到，先生甑尚尘。

作者简介：刘一止（1078～1160）字行简，号太简居士，湖州归安（今浙江湖州）人。宣和三年进士，累官中书舍人、给事中，以敷文阁直学士致仕。为文敏捷，博学多才，其诗为吕本中、陈与义所叹赏。有《苕溪集》。